L'Ajuntament de Llíria condemna l'atemptat de Barcelona i se suma als tres dies de dol oficial
18 de agost de 2017

Aquest divendres 18 d'agost, a les 12h, s'han concentrat veïns de Llíria i membres de la Corporació municipal, així com treballadors de l'Ajuntament, per a condemnar i mostrar el més absolut rebuig al brutal atemptat terrorista de Barcelona, així com el de Cambrils.

Adherint-se a la petició de la Federació Espanyola de Municipis i Províncies (FEMP), s'han guardat cinc minuts de silenci en la porta de Ca la Vila en solidaritat amb les víctimes del terrible atac i els seus familiars. Durant els tres minuts finals ha sonat la música d'un violoncel, amb la interpretació de la peça El Cant dels Ocells, per a acompanyar aquesta mostra de solidaritat cap al poble català.

De la mateixa manera, Llíria ha declarat tres dies de dol oficial, sumant-se al decret del Govern d'Espanya. Les banderes onejaran a mitja asta fins a diumenge que ve.

Una vegada més, des de la localitat edetana, es condemna qualsevol tipus de violència que intente destruir el dia a dia de la societat a través del terror.